Hyvä yleisö,

Itsenäinen Suomi täytti kaksi vuotta sitten 100 vuotta.

Maamme kehitys vaurauteen oli alkanut jo ennen itsenäisyyttä, ja jatkui vuosien 1917-1918 tapahtumien jälkeen vaihtelevissa oloissa talvisodan syttymiseen saakka 80 vuotta sitten. Sitä muisteltiin viikko sitten.

Torjuntavoitot talvisodassa ja jatkosodassa takasivat itsenäisyyden säilymisen. Sotien jälkeisinä vuosikymmeninä Suomi on itsenäisenä valtiona kehittynyt maailman kärkimaiden joukkoon millä mittarilla tahansa tarkastellen; kansantuotteella, toimivilla instituutioilla, lukutaidolla, kilpailukyvyllä, koulutusmahdollisuuksilla, terveydenhuollolla, sosiaalisella turvallisuudella ja jopa ihmisten kokemalla onnellisuudella.

Hyvinvointivaltiossa elettäessä yhteiskunta järjestää puolestamme hyvin monet asiat. Mutta ei niin hyvää, etteikö pientä täydentämisen varaa olisi julkisten toimijoiden panoksen lisäksi. Itsenäisyys merkitsee myös sitä, että vapaa kansalaistoiminta ja vapaa yhdistystoiminnan voivat kantaa oman kortensa yhteiseen kekoon.

Itsenäisessä Suomessa täällä Laajasalossa kuten muillakin paikkakunnilla lionsklubit toimivat osana maailmanlaajuista hyväntekeväisyysjärjestöä, Lions -liikettä. Järjestö perustettiin vuonna 1917 ja on siten yhtä vanha kuin maamme itsenäisyys. Me toimimme yhteistyössä monien tahojen kanssa kuten tänään perinteisesti Laajasalo-Degerö seuran ja partiolaisten kanssa avaamalla saaremme itsenäisyyspäivän juhlinnan yhteisellä lipunnostolla.

Kohottakaamme kolminkertainen eläköön-huuto Itsenäiselle Suomelle!